L'Ajuntament de Sagunt se suma a la proposta de que el llatí, el grec i la cultura clàssica siguen declarats Patrimoni Immaterial de la Humanitat per la UNESCO
28 de juliol 2022

![](/media/1ccnukxl/c1_mini_m1_inauguracionludisaguntini2022_archivo_img_6278.jpg?width=850&height=566.9886363636364)

L'Ajuntament de Sagunt ha acordat per unanimitat este dijous, 28 de juliol, donar suport a la proposició no de Llei aprovada, també unànimement, pel Congrés dels Diputats el 27 de febrer de 2019 per a iniciar el procés d'internacionalització per a la inscripció de la candidatura del llatí, el grec i la cultura clàssica per a la seua declaració com a Patrimoni Immaterial de la Humanitat per la UNESCO i com a manifestació representativa del patrimoni cultural.

![](/media/agke0m3r/c2p_tarazona_plenojulio22_img_4145.jpg?width=400&height=267)La proposta, que ha sigut presentada pel Grup Municipal Compromís i defensada pel regidor José Manuel Tarazona, té una doble vessant: fer valdre les llengües clàssiques i, alhora, contribuir a la seua defensa, segons s'ha explicat en la part argumentativa del text. **«Manifestem la necessitat de salvaguardar el llegat clàssic i ens sentim en l'obligació de conservar tot aquest moviment cultural al voltant de la cultura clàssica, que tant ha beneficiat i projectat al nostre poble, tant culturalment com econòmicament»**, s'exposava.

En este sentit s'ha subratllat la relació històrica de Sagunt amb l'antiguitat clàssica, pel seu passat i la seua rellevància durant l'Edat Antiga, especialment en episodis com ara l'inici de la II Guerra Púnica i el procés de Romanització d'Hispània, però també en la preservació d'esta tradició i en la conservació de l'inabastable patrimoni arquitectònic i els vestigis d'esta etapa. El municipi, s'apuntava, és referent en la posada en valor de l'herència clàssica gràcies a projectes, iniciatives i activitats d'ensenyament, culturals, socials i de recerca en conjunció amb associacions i entitats públiques i privades que són motors de dinamització de la cultura clàssica, com la Domus Baebia, els Ludi Saguntini, el Festival de Teatre Grecollatí, el Museu de l'Escena Grecollatina o el Certamen Nacional de Teatre Clàssic Escolar, entre altres accions. A banda, s'ha recordat també que la ciutat va ser declarada en 2016 Capital Valenciana de la Romanització.

**«Som un poble que estima la cultura i les llengües clàssiques i viu la romanitat amb l'ús quotidià de llengües romàniques. Sagunt ha sigut i és l'epicentre de la presència i pervivència del món clàssic i un referent de la didàctica de la cultura clàssica pel suport a les activitats educatives i socioculturals que al voltant d'aquesta matèria es realitzen en la ciutat»**, manifestava l'argumentació.

Per tot això s'ha proposat i acordat adherir-se a esta proposició no de Llei que insta el Govern d'Espanya a defensar la inscripció de la candidatura per a la inscripció de les llengües i la cultura clàssiques en la llista representativa del Patrimoni Cultural Immaterial de la Humanitat per la UNESCO; promoure la seua declaració com a manifestació representativa d'este; traslladar a la resta de països en què estan presents les llengües romàniques la proposta d'adhesió i suport a la proposta; i defensar el seu estudi mitjançant polítiques culturals, científiques i divulgatives.

L'acord plenari també sol·licita fer extensiva la salvaguarda d'este llegat clàssic a la Generalitat Valenciana, les diputacions provincials i institucions europees, per la qual cosa es comunicarà i traslladarà el text aprovat per unanimitat a la Comissió de Cultura i Esport del Congrés dels Diputats, al Govern estatal, al Consell de Patrimoni Històric i al seu grup de treball de Patrimoni Mundial, a la Generalitat, a la Societat d'Estudis Llatins, a la Societat Espanyola d'Estudis Clàssics de Castelló i València i a l'Associació Ludere et Discere.

*   [](http://www.facebook.com/sharer.php?u=https://aytosagunto.es/va/actualitat/ple-suport-pnl-declaracio-llati-grec-i-cultura-classica-patrimoni-humanitat-2022-07-28/ "Facebook")
*   [](http://twitter.com/share?url=https://aytosagunto.es/va/actualitat/ple-suport-pnl-declaracio-llati-grec-i-cultura-classica-patrimoni-humanitat-2022-07-28/ "Twitter")
*   [](https://www.linkedin.com/shareArticle?url=https://aytosagunto.es/va/actualitat/ple-suport-pnl-declaracio-llati-grec-i-cultura-classica-patrimoni-humanitat-2022-07-28/ "Linked In")
*   [](mailto:?body=https://aytosagunto.es/va/actualitat/ple-suport-pnl-declaracio-llati-grec-i-cultura-classica-patrimoni-humanitat-2022-07-28/)